22.9.2022
RO
Jurnalul Oficial al Uniunii Europene
C 363 A/11
Pentru a întocmi listele de rezervă, comisia de evaluare va verifica dosarele candidaților cu cele mai mari punctaje, în ordinea descrescătoare a punctajelor, până când se va atinge numărul de candidați care vor fi înscriși pe listă pentru fiecare domeniu.
Dosarele celorlalți candidați nu vor fi verificate.
Prin urmare, listele de rezervă pentru fiecare domeniu vor cuprinde numai numele candidaților eligibili care au obținut punctajul minim obligatoriu la toate testele, precum și cele mai mari punctaje totale, din maximum 170, la testele de evaluare a competențelor generale și a competențelor din domeniul concursului.
În cazul prezentului anunț, „170” reprezintă suma celor mai mari punctaje posibile la testele de evaluare a competențelor generale (70) și la interviul legat de domeniul concursului (100).
Numele vor fi înscrise în ordine alfabetică.
Listele de rezervă vor fi puse la dispoziția serviciilor de recrutare.
Toți candidații care au susținut testele din etapa „centru de evaluare” vor primi un pașaport de competențe în care se oferă un feedback calitativ din partea comisiei de evaluare.
Pașapoartele de competențe ale candidaților înscriși pe listele de rezervă vor fi puse, de asemenea, la dispoziția serviciilor de recrutare.
Includerea pe o listă de rezervă nu conferă dreptul la recrutare și nu constituie o garanție a recrutării. 5.
EGALITATE DE ȘANSE ȘI AMENAJĂRI CORESPUNZĂTOARE
EPSO se străduiește să aplice o politică a egalității de șanse tuturor candidaților.
Candidații care au un handicap sau o boală care le poate afecta capacitatea de a susține testele ar trebui să precizeze acest lucru în formularul de candidatură și să urmeze procedura de solicitare a unor amenajări corespunzătoare la susținerea testelor de selecție, descrisă în Normele generale anexate la prezentul anunț (a se vedea anexa III secțiunea 1.3).
După ce examinează cererea candidaților, precum și documentele justificative relevante, EPSO poate să prevadă amenajări corespunzătoare, în cazul în care consideră că acest lucru este necesar.
Pentru mai multe informații privind politica EPSO în materie de egalitate de șanse și despre modul în care se pot solicita amenajări corespunzătoare, vă rugăm să consultați site-ul web al EPSO.